ประจำเดือนขาดคืออะไร
ประจำเดือนขาด ตอนที่ 1 เกิดเป็นชายนั้นว่ายากลำบากยิ่ง เกิดเป็นหญิงยังลำบากเสียกว่า ไม่ต้องอะไรมาก เอาแค่ประจำเดือนเพียงอย่างเดียวก็ทำให้ปวดหัวแล้ว ประจำเดือนมาน้อยก็บ่น มามากก็บ่น มาไม่บ่อยก็บ่น บ่นจนรำคาญตัวเองที่ต้องเกิดมาเป็นผู้หญิง บางคนถึงกับบนบานศาลกล่าว ถ้าชาติหน้ามีจริงแล้วละก้อ ขอเกิดมาเป็นผู้ชายเถิด…ก็เพราะความยุ่งยากของประจำเดือนนี่แหละครับเป็นเหตุ แต่ที่ยุ่งมากที่สุด จะเรียกว่า ยตห ยุ่งตายห่า ก็เห็นจะไม่ผิด คือประจำเดือนขาด ตั้งเดือนแล้วก็ยังไม่มาให้เห็นหน้า สองเดือนก็แล้ว สามเดือนก็แล้ว…ตายละหว่าทำไมถึงเป็นอย่างนี้ ถ้าขาดไปเพราะการตั้งท้อง ซึ่งเป็นสาเหตุที่พบบ่อยที่สุด ก็แล้วกันไป แต่ที่ขาดหายหน้าไปเพราะสาเหตุอื่นนี่สิครับ ยุ่งดีพิลึก ยุ่งอย่างไร ผมจะเล่าให้ฟัง ก่อนอื่นคุณต้องเข้าใจเสียก่อนว่า ประจำเดือนขาด หมายความว่ากระไร ประจำเดือนช้าไป 10 วัน เรียกว่า ประจำเดือนขาดหรือไม่ สองเดือนก็แล้วยังไม่โผล่หน้ามาให้เห็น เรียกว่า ประจำเดือนขาดหรือไม่จากการตกลงกัน เอาเป็นว่า ประจำเดือนต้องหายไป สามเดือนเต็มๆ จึงจะเรียกว่า ประจำเดือนขาด ตามภาษาอังกฤษว่า Amenorrhea อ่านว่า อะเมนนอเรีย ถ้าไม่ถึงสามเดือน เราเรียกว่า ประจำเดือนมาช้ากว่ากำหนด ประจำเดือนขาด หรือการขาดประจำเดือน ก็ตามแต่จะเรียก แบ่งออกได้เป็นสองจำพวกใหญ่ๆ คือ ประจำเดือนขาดแบบหลอกๆ ถ้าอธิบายให้ละเอียด เพื่อคุณจะได้ไม่งงว่ามันขาดหลอกๆ ของมันนี่แบบไหนกันเก๊าะ หมายความว่า โดยความจริงแล้ว ประจำเดือนมีผลิตออกมาทุกเดือน แต่ด้วยสาเหตุบางประการทำให้มันไม่สามารถออกมาชมความศิวิไลซ์ของโลกภายนอกได้ สาเหตุที่พบบ่อยที่สุดก็คือ เยื่อพรหมจารีไม่มีรู หรือไม่มีช่องเปิดให้ประจำเดือนเล็ดลอดออกมาเลย คุณคงรู้จักเยื่อพรหมจารีนะครับผมคงไม่ต้องบอก และอีกสาเหตุหนึ่งก็คือ ไม่มีช่องคลอด หรือจะมีก็มีแค่ครึ่งๆ กลางๆ ประจำเดือนผ่านออกมาไม่ได้ เมื่อเหตุมันเป็นเช่นนี้ เดือนแล้วเดือนเล่า ประจำเดือนที่ผลิตออกมาก็ย่อมจะขังอยู่ในมดลูกนั่นเอง หรือมีโพรงในช่องคลอดก็จะขังอยู่ในช่องคลอดด้วย นานๆ เข้ามันก็มากขึ้นและโตขึ้นด้วย ทำให้คุณผู้เป็นเจ้าของรู้สึกปวดท้องได้ แต่ส่วนใหญ่แล้ว จะมีความรู้สึกว่าท้องโตขึ้นและมีก้อนบริเวณท้องน้อย การโตของก้อนมิได้โตวันโตคืน แต่โตแบบชนิดโตเดือนโตปี ฉะนั้นกว่าผู้เป็นเจ้าของจะเดือดร้อนวิ่งแจ้นไปหาหมอก็กินเวลานาน การรักษาก็มิได้มีอะไรยุ่งยาก หรือมากไปกว่าการทำให้มีรู หรือเปิดรูเปิดช่องให้ประจำเดือนออกมา ทุกอย่างก็เรียบร้อย คุณเจ้าทุกข์ก็จะยิ้มได้ และยิ้มอย่างผู้ชนะ ว่าต่อไปข้ามีประจำเดือนแล้วนะ ทั้งๆ ที่ความจริงมีอยู่แล้วทุกๆ เดือน เพียงแต่ไม่ออกมาให้เห็นเท่านั้นนี่แหละครับ เขาเรียกว่า ประจำเดือนขาดแบบหลอกๆ เขียนมาจนจบเรื่องประจำเดือนแบบหลอกๆ ผมเกือบลืมบอกไปว่า กลุ่มพวกนี้จะไม่เคยมีประจำเดือนมาก่อนเลย ทั้งๆ ที่แตกเนื้อสาวแล้วก็ตาม อายุอานามปาเข้าไปสิบแปดขบเผาะแล้ว ประจำเดือนก็ไม่ยอมออกมาให้เห็นเป็นของคู่กายแบบนี้แหละครับ สำรวจตัวเองให้ดีอาจถูกประจำเดือนตัวเองหลอกเอาก็ได้นะครับ ความจริงแล้วจะเรียก ประจำเดือนหลบใน ก็อาจจะไม่ผิด และเข้าใจได้ดีกว่า ผมว่าเองนะครับ ประจำเดือนขาดจริงๆ ทีนี้ละครับของจริงละ ประจำเดือนไม่มีการสร้างเลย ถ้าจะแยกแยะออกไปก็ได้เป็นสองอย่างอีกนั่นแหละ คือ ประการแรก การขาดประจำเดือนเนื่องจากสรีระทางร่างกายไม่ยอมสร้างขึ้นมา อีกประการหนึ่ง ก็เนื่องมาจากเป็นโรคเป็นโรคที่ทำให้ไม่มีประจำเดือน เอาละเราลองมาดูกันถึงสาเหตุทางสรีระอธิบายง่ายๆ ว่า ประจำเดือนขาดไป หรือไม่สร้างขึ้นมาก็ด้วยเหตุผลของร่างกายมัน ไม่มีอะไรต้องเดือดร้อน อย่างเช่น 1 ยังไม่ถึงวัยที่ควรจะมีประจำเดือน ก็อย่างว่าถือเอาอายุ 18 ปี เป็นเกณฑ์ เกิดเป็นหญิงทุกคนอายุ 18 ปี ควรมีประจำเดือน ถ้าไม่มีถือว่าผิดเปล่าครับมิใช่ผิดกฎหมาย แต่ผิดธรรมชาติของมนุษย์ แต่ก็อย่าเพิ่งตกอกตกใจไป ถ้าหากเกิดเป็นคุณขึ้นมา เพราะกฏทุกอย่างย่อมมีข้อยกเว้น คุณอาจจะอยู่ในกลุ่มยกเว้นก็ได้ แต่อย่างไรเสียอายุ 18 ปีแล้ว ยังไม่เคยเลอะเทอะเพราะประจำเดือน ก็ควรจะได้ปรึกษาแพทย์เสียนะครับ 2 เมื่อเข้าวัยสาว วัยที่เพิ่งรู้จักกับประจำเดือนว่าหน้าตาเป็นอย่าไร สิ่งที่พบได้ กล่าวกันว่าประมาณ 20 เปอร์เซ็นต์ ก็คือ ความไม่แน่นอนของรอบเดือน หมายความว่านานๆ จะโผล่มาสักครั้ง แบบนี้จะเป็นอยู่นานปีหรือสองปี จากนั้นก็จะสม่ำเสมอมากขึ้น จึงอาจกล่าวได้ว่า ถ้าหากเป็นคุณผู้เริ่มแรกมีประจำเดือนแล้วนานๆ มาครั้ง สองเดือนก็แล้ว สามเดือนก็แล้วสี่ห้าเดือนก็แล้ว บางคนกินเวลาเกือบปี ประจำเดือนครั้งต่อไปจึงออกมาเซย์เฮลโหล ทักทายสวัสดี ด้วย อย่างนี้แล้วละก็อย่าเพิ่งตกอกตกใจไป ทำใจเย็นๆ เอาไว้ ถ้าไม่มีอาการอื่นแทรกซ้อน หมายความว่าส่วนอื่นของร่างกายไม่ผิดปกติไปด้วย ทุกอย่างก็จะดีขึ้น 3 เมื่อตั้งท้อง ก็อย่างว่านั่นแหละครับ สาเหตุใหญ่สุดของการขาดประจำเดือน คือ การตั้งครรภ์ หรือตั้งท้อง ผมไม่ต้องอธิบายมากในเรื่องนี้ คุณๆ คงรู้ดี ว่าเมื่อตั้งท้องแล้ว ประจำเดือนจะไม่มา ถ้าหากประจำเดือนมาก็แน่นอนอีกนั่นแหละว่า คุณไม่ท้อง 4 ระยะที่คุณกำลังมีน้ำนม จะเป็นหลังแท้งหรือหลังคลอดบุตรก็ตาม ถ้าคุณยังมีน้ำนมอยู่ คุณก็จะพบกับสภาวะ ขาดแคลนน้ำมันเอ๊ย ขาดแคลนประจำเดือนไปด้วย ยกตัวอย่างเช่น หลังคลอด คุณเลี้ยงลูกด้วยนมแม่ เลี้ยงไปเจ็ดเดือนแปดเดือน หรือเป็นปี คุณก็จะพบว่าตลอดระยะเวลานั้น คุณจะไม่มีรอบเดือนออกมาเลย จนกระทั่งให้ลูกหย่านม นั่นแหละ ประจำเดือนถึงจะอออกมาให้เห็น แบบนี้ก็ไม่ถือว่าผิดปกติอะไร ฉะนั้น คุณๆ ก็ควรรู้ไว้ เผื่อว่ายังไงๆ จะได้ไม่ต้องตกใจหรือกังวลใจว่า ทำไมหนา ปจด ของเราจึงไม่มีมาซะที 5 วัยหมดประจำเดือน คุณๆ ก็คงรู้ดีอีกนั่นแหละครับว่า เมื่อถึงวัยหมดประจำเดือน ประจำเดือนก็จะไม่มาให้เห็นหน้าอีก คุณๆ บางคนถึงกับอาลัยอาวรณ์ บางคนก็ดีใจที่จะได้ไม่ต้องขี่แพะขี่ม้าให้เมื่อยอีกต่อไป แถมยังประหยัดตังค์ได้หลายอีกด้วย แต่ที่น่ารู้ก็คือว่า ก่อนจะถึงวัยหมดประจำเดือน ซึ่งกะกันว่าประมาณ45-50 ปี ประจำเดือนมันจะเริ่มต้นความไม่แน่นอน ที่เคยสม่ำเสมอก็เริ่มจะไม่แน่นอน ส่วนมากแล้วจะทิ้งระยะห่างออกไปเรื่อยๆ เคยมาทุกเดือน ก็อาจเป็นสามเดือนมาครั้ง อะไรทำนองนี้ จากนั้นก็ สี่เดือน หกเดือน สิบเดือน มาครั้ง ต่อไปก็หายหน้าไปเลย ผมว่ามันก็เป็นวิธีทางธรรมชาติที่ดีเหมือนกัน ที่ช่วยให้คุณๆ ทั้งหลายไม่ต้องไปอาลัยอาวรณ์มันมากนัก ถ้าอยู่ๆ ปุ๊บปั๊บหายหน้าไปอะไรทำนองนี้ คุณๆ ก็คงจะกังวลใจ หรืออาลัยมันมากขึ้นคล้ายๆ กับอะไรซักอย่างหนึ่งของเราที่เคยมีแล้วตายจากไป ถึงแม้วว่าเราจะไม่ชอบมัน แต่ก็อดคิดถึงมันไม่ได้ ใช่ไหมครับคุณ แต่ถ้าหากค่อยเป็นค่อยไปอย่างที่กล่าวข้างต้นแล้ว แบบนี้คุณทำใหได้สบายมากใช่ไหมครับคุณ ผมขอแทรกบทนี้อีกนิดหนึ่ง ถึงช่วงที่ประจำเดือนจะหมดนี้ คุณๆ บางคนอาจมีอารมณ์หงุดหงิดง่าย ชอบโมโหโทโส ร้อนวูบวาบตามแขนขาตามตัว ใจสั่น พาลขะเป็นลมเอาง่ายๆ เหล่านี้เป็นอาการที่พบได้ในวัยที่จะหมดประจำเดือน ฉะนั้นถ้าเกิดขึ้นกับคุณก็พยายามทำใจ เอาธรรมะเข้าช่วยบ้างนะครับ อย่าให้เขามาพาดพิงถึงคุณได้ว่า สงสัยแม่นี่ประจำเดือนใกล้จะหมด ถึงมีอารมณ์หงุดหงิดง่ายอยู่เรื่อย อะไรขวางหู ขวางตาเป็นใส่ดะ นี่แหละครับ ขออย่าได้เป็นคุณเลยนะครับ เพราะมันมิได้เกิดกับทุกคนหรอกครับ อ้ายอาการมิพึงประสงค์เหล่านี้ หรือถ้าเกิดกับคุณก็เฉยไว้เป็นดีเอง เอาละครับที่กล่าวมาสี่ห้าประการข้างต้นนั้นเป็นของธรรมดาที่เกิดขึ้นกับทุกคน ไม่จะเป็นต้องรักษา เพียงแต่ให้คุณได้รับทราบไว้เท่านั้นว่า อะไร เป็นอะไร อย่างน้อยเมื่อคุณมีความรู้ ความกังวลใจก็จะลดน้อยลงไป หรือแทบจะไม่มีเลย
ประจำเดือนต้องหายไป สามเดือนเต็มๆ จึงจะเรียกว่า ประจำเดือนขาด ตามภาษาอังกฤษว่า Amenorrhea อ่านว่า อะเมนนอเรีย ถ้าไม่ถึงสามเดือน เราเรียกว่า ประจำเดือนมาช้ากว่ากำหนด ประจำเดือนขาด หรือการขาดประจำเดือน ก็ตามแต่จะเรียก แบ่งออกได้เป็นสองจำพวกใหญ่ๆ คือ ประจำเดือนขาดแบบหลอกๆ ถ้าอธิบายให้ละเอียด เพื่อคุณจะได้ไม่งงว่ามันขาดหลอกๆ ของมันนี่แบบไหนกันเก๊าะ หมายความว่า โดยความจริงแล้ว ประจำเดือนมีผลิตออกมาทุกเดือน แต่ด้วยสาเหตุบางประการทำให้มันไม่สามารถออกมาชมความศิวิไลซ์ของโลกภายนอกได้ สาเหตุที่พบบ่อยที่สุดก็คือ เยื่อพรหมจารีไม่มีรู หรือไม่มีช่องเปิดให้ประจำเดือนเล็ดลอดออกมาเลย คุณคงรู้จักเยื่อพรหมจารีนะครับผมคงไม่ต้องบอก และอีกสาเหตุหนึ่งก็คือ ไม่มีช่องคลอด หรือจะมีก็มีแค่ครึ่งๆ กลางๆ ประจำเดือนผ่านออกมาไม่ได้ เมื่อเหตุมันเป็นเช่นนี้ เดือนแล้วเดือนเล่า ประจำเดือนที่ผลิตออกมาก็ย่อมจะขังอยู่ในมดลูกนั่นเอง หรือมีโพรงในช่องคลอดก็จะขังอยู่ในช่องคลอดด้วย นานๆ เข้ามันก็มากขึ้นและโตขึ้นด้วย ทำให้คุณผู้เป็นเจ้าของรู้สึกปวดท้องได้ แต่ส่วนใหญ่แล้ว จะมีความรู้สึกว่าท้องโตขึ้นและมีก้อนบริเวณท้องน้อย การโตของก้อนมิได้โตวันโตคืน แต่โตแบบชนิดโตเดือนโตปี
นรีเวชวิทยา (นรีเวชวิทยา) - Gynecology,สูติศาสตร์ (สูติศาสตร์) - Obstetrics